اسجد مدنی

اسجد مدنی (پیدائش: ) ایک معروف بھارتی مسلمان عالم دین اور تنظیمی رہنما ہیں۔ وہ اس وقت جمعیۃ علماء ہند (ارشد گروپ) کے نائب صدر اور جمعیۃ کی قانونی امداد کمیٹی کے نگراں کی حیثیت سے خدمات انجام دے رہے ہیں۔ وہ دارالعلوم دیوبند کے فارغ التحصیل ہیں اور مذہبی تعلیم، سماجی اصلاح اور قانونی معاونت کے شعبوں میں سرگرم کردار ادا کرتے رہے ہیں۔ وہ مجاہد آزادی اور ممتاز عالم دین حسین احمد مدنی کے چھوٹے فرزند ہیں۔

 ابتدائی و تعلیمی زندگی 
اسجد مدنی  کو دیوبند میں پیدا ہوئے۔ وہ حسین احمد مدنی اور ان کی چوتھی زوجہ، آپا جان کے صاحبزادے ہیں۔ ان کے بڑے بھائیوں میں اسعد مدنی اور ارشد مدنی شامل ہیں، جبکہ محمود مدنی ان کے بھتیجے ہیں۔

انھوں نے اصغر علی سہسپوری اور محمد کامل دیوبندی جیسے اساتذۂ حفظ سے حفظِ قرآن کیا، پھر مدرسہ شاہی، مرادآباد میں تعلیم حاصل کی اور بعد ازاں دار العلوم دیوبند میں داخلہ لیا۔ وہاں انھوں نے عبد الحق دامانی، معراج الحق دیوبندی، وحید الزماں کیرانوی، نصیر احمد خان بلند شہری، سعید احمد پالن پوری، نعمت اللہ اعظمی اور اپنے بھائی ارشد مدنی سمیت متعدد جید اساتذہ سے علم حاصل کیا۔ وہ 1986ء میں فارغ التحصیل ہوئے۔

 عملی زندگی 
 تنظیمی خدمات 
انھوں نے 1987ء میں جمعیۃ علماء ہند میں بطور سیکرٹری شمولیت اختیار کی اور 2006ء میں مجلسِ عاملہ کے رکن بنے۔ 2023ء میں انھیں جمعیۃ علماء (الف) کا نائب صدر منتخب کیا گیا۔

ستمبر 2023ء میں گلزار اعظمی کے انتقال کے بعد انھیں جمعیۃ کی قانونی امداد کمیٹی کا سربراہ مقرر کیا گیا، جو دہشت گردی کے جھوٹے الزامات میں ماخوذ مسلمانوں کے مقدمات کی پیروی کرتی ہے۔ تنظیم کے مطابق اب تک 300 سے زائد بے گناہ افراد کو رہائی دلائی گئی ہے، جن میں بعض کو ابتدائی طور پر سزائے موت سنائی گئی تھی۔

2019ء میں سپریم کورٹ کے ایودھیا فیصلہ پر نظر ثانی درخواست کے لیے جمعیۃ علماء (الف) نے جو پانچ رکنی کمیٹی بنائی تھی، اس میں اسجد مدنی بھی شامل تھے۔

 ادارہ جاتی و سماجی سرگرمیاں 
وہ متعدد تعلیمی و فلاحی اداروں کے منتظم ہیں، جن میں مدنی ایجوکیشنل ٹرسٹ (دیوبند)، مدرسہ مدنیہ (بہار)، معہد تحفیظ القرآن (ہزاری باغ)، ماڈرن مدنی پبلک اسکول (مدھوبنی) اور جامعہ اسلامیہ للبنات (دیوبند) شامل ہیں۔

2021ء میں انھوں نے جمعیۃ کی عاملہ میٹنگ میں شریک ہو کر مخلوط تعلیم کی مخالفت اور لڑکیوں کے لیے علاحدہ ادارے قائم کرنے کی وکالت کی۔

2022ء میں انھوں نے حجاب پر پابندیوں کو آئین ہند کے شق 25 کی خلاف ورزی قرار دیتے ہوئے سپریم کورٹ میں جمعیۃ کی جانب سے موقف پیش کیا۔

اکتوبر 2024ء میں شاملی میں ایک خطاب کے دوران انھوں نے وقف اور مدارس کے تحفظ کی ضرورت پر زور دیا اور دہلی میں ہونے والے ’’تحفظِ آئین‘‘ کنونشن میں بھرپور شرکت کی اپیل کی۔

نومبر 2024ء میں انھوں نے ضلع پریاگ راج میں منعقدہ ایک تقریب کے دوران سنبھل میں ہونے والے فرقہ وارانہ واقعے پر اتر پردیش حکومت کی غیر جانبداری پر سوال اٹھایا۔

مدنی انسانی ہمدردی اور امدادی سرگرمیوں میں بھی سرگرم ہیں۔ ان کے کام میں بیواؤں کے لیے رہائش فراہم کرنا، صاف پانی تک رسائی کو یقینی بنانا، معذور افراد کی مدد کرنا اور مفت طبی خدمات مہیا کرنا شامل ہے۔ انھوں نے لڑکیوں کی فنی تعلیم پر بھی خاص توجہ دی ہے، بالخصوص پسماندہ علاقوں جیسے بہار، جھارکھنڈ، اڑیسہ اور مغربی بنگال میں۔

فروری 2019ء میں، اسجد مدنی نے بنگلہ دیش کے شہر سلہٹ میں نئے نام سے موسوم کیے گئے “مدنی اسکویر” (Madani Chattar) کا باضابطہ افتتاح کیا۔ یہ اسکویر سلہٹ سٹی کارپوریشن کی جانب سے ان کے والد حسین احمد مدنی کے اعزاز میں رکھا گیا، تاکہ اس خطے کے ساتھ ان کے تاریخی تعلق کو یاد رکھا جا سکے۔ اس موقع پر اسجد مدنی نے قریب ہی واقع نیا سڑک مسجد میں عوام سے خطاب بھی کیا۔

 تحریری خدمات 
انھوں نے جمعیۃ علماء ہند کی ملکی و ملی خدمات، یکساں سول کوڈ، قانونی امداد، ریلیف و بازآبادکاری، بابری مسجد مقدمہ اور قومی یکجہتی جیسے موضوعات پر متعدد کتابچے اور مضامین تحریر کیے ہیں۔ ان کی یہ تصنیفی و تالیفی خدمات جمعیۃ علماء ہند کے شعبہ نشر و اشاعت سے شائع ہوتی رہی ہیں اور ملک کے مؤقر قومی اخبارات میں بھی وقتاً فوقتاً شائع ہوتی رہی ہیں۔ وہ مظلوموں کی دادرسی اور قبائلی و پسماندہ علاقوں میں فلاحی و تعلیمی خدمات کے حوالے سے بھی سرگرم عمل ہیں۔

 مزید دیکھیے 
 ارشد مدنی
 سید اشہد رشیدی
 ملاحظہ 

== حوالہ جات ==

زمرہ:1956ء کی پیدائشیں
زمرہ:ہندوستان کے مسلمان مذہبی رہنما
زمرہ:دار العلوم دیوبند کے فضلا
زمرہ:جمعیۃ علماء ہند
زمرہ:بھارت کے سنی علما
زمرہ:دیوبند کی شخصیات
زمرہ:بقید حیات شخصیات